google/wiki40b huggingface dataset:
Tyssefjorden

Tyssefjorden er den innerste delen av Erfjorden i Suldal kommune i Rogaland. Den har en lengde på 4 kilometer og strekker seg fra Hålandssundet, like nord for tettstedet Hålandsosen og bygden Erfjord, inn til Tysse. Tyssefjorden er smal med bratte fjell på begge sider. På østsiden stiger fjellet nesten 600 meter rett opp til Sørhusheia (595 moh).
Over Hålandssundet krysser riksvei 13 fjorden over den 293 meter lange Erfjord bru.
Thomas Silverstein

Biografi

Silverstein ble i 1971 dømt for væpnet ran og sendt til maksimum-sikkerhetsfengselet San Quentin i California, der han satt i fire år før han ble løslatt på prøve. Han ble ikke lenge etter tatt for væpnet ran sammen med sin far og hans fetter. Silverstein ble dømt til 15 års fengsel og ble sendt til soning i medium-sikkerhetsfengselet Leavenworth i Kansas.
I tiden i Leavenworth knyttet han bånd til fengselsgjengen Aryan Brotherhood, som han senere ble leder av.
I 1980 ble Siverstein dømt for drapet på Danny Atwell etter at Atwell skal ha nektet å smugle heroin innad i fengselet for ham. Silverstein nektet for drapet, men han ble dømt til livsvarig fengsel uten mulighet for prøveløslatelse og overført til det da høy-sikkerhetsfengselet Marion i Illinois. I 1985 ble livstidsdommen omgjort da at det viste seg fengsels-informantene hadde begått mened.
I 1981 ble han dømt for drapet på Robert Chappelle, et medlem av den rivaliserende fengselsgjengen D.C. Blacks, og han fikk enda en livstidsstaff. Mens Silversteins rettssak holdt på ble D.C. Blacks' gjengleder Raymond «Cadillac» Smith overført fra et annet fengsel. Han begynte med en gang å forsøke å drepe Silverstein. «I tried to tell Cadillac that I didn't kill Chappelle, but he didn't believe me and he bragged that he was going to kill me. […] Everyone knew what was going on and no one did anything to keep us apart. The guards wanted one of us to kill the other.» Silverstein og et annet Aryan Brotherhood-medlem drepte Smith og paraderte liket frem og tilbake foran de andre innsatte. Silverstein ble idømt enda en livstidsdom for drapet.
I 1983, på vei tilbake til cellen fra en dusj, stakk Silvestein ned og drepte fengselsbetjenten Merle Clutts. Han hevdet drapet var hevn for Clutts sin gjentatte trakassering, blant annet skal han ha ødelagt noen av Silversteins malerier. Silverstein ble overført til medium-sikkerhetsfengselet Atlanta. Etter fengselsopprøret i 1987 ble han sendt tilbake til Leavenworth der han tilbrakte 18 år. I 2005 ble Leaverworth nedgradert til et medium-sikkerhetsfengsel og han ble overført til supermax-fengselet ADX Florence i Colorado.

Død

Silverstein døde 11. mai 2019 i fengselet ADX Florence av komplikasjoner etter en hjerteoperasjon. Han ble 67 år gammel og tilbrakte mer enn halvparten av livet i fengsel. De siste 36 årene satt han i isolat, noe som gjør ham til den fangen som har sittet lengst i isolasjon i amerikansk rettshistorie.
Paul Olsen Thrane

Biografi

Thrane studerte handelsfaget under justisråd Peter Elieson fra Hafslund (tettsted) og kjøpmann Dørcker i Frederikshald, hvis datter Kristin Marie han ektet (1778).  Paret flyttet til Christiania (1780), der han fikk engasjement ved Bordtomtene noen år, før han ervervet seg Tiedemanns Tobaksfabrik på Vaterland (1784).  Denne ble drevet under navnet Paul Olsen Thrane Tobaks-fabrique, flyttet til byens torg (1787) og solgt til Claus Winther (1816).  Thrane drev også innen trelast.  
Han var i byens borgerforsamling (1794–1800), samt utnevnt til forlikskommissær (1809–12).  I denne tiden ble han den første stadthauptmann i Christiania borgervæbning (1801), en forløper til Heimevernet. Under Napoleonskrigene drev han forsyningspolitikk og
lokal velgjørenhet, hviket gav ham flere utmerkelser.  Tidligere hadde den sterkt kunst- og kulturinteresserte Thrane  vært med på etableringen av Det Dramatiske Selskab der han også skuespilte (1799) såvel som byens første musikalske selskap, Det musicalske Lyceium (1810).  To av hans sønner var blant landets fremste musikere og komponister.
Selv om Thrane var kjent som antirojalist var han  nær venn av, samt forlover til sin nabo på Bygdøy, prins og visestattholder Frederik av Hessen (1813).
Han eide  Thranes løkke ved dagens Rodeløkka, samt Henningslyst på Bygdøy (1802–19).  I sine hjemtrakter ved Sarpsborg ervervet Thrane  seg  Borregaard (1812) og Borregaard Hovedgård der han tidvis bodde (1814–1818).  Fra Jørgen Young kjøpte han Youngsløkken (ved dagens Youngstorget, 1818) og etablerte der sin private hovedresidens i Storgata 3 (huset står fortsatt). Han var i liste over stortingsrepresentanter 1818–1820 for Christiania.
Etterhvert fikk han her store finansielle problem med Borregaard, og sammen med en storbrann i hans eiendommer på Bordtomtene (1819) innstilte han betalinger i to perioder (1820, 1826) og solgte
alt i en konkurs (1828).  Han flyttet så til Fredrikstad.

Familie

Hans foreldre var Elisabeth Sophie Olsdatter Trane (1722–1800) og fergemann Ole Johannessøn Næs i Enebakk.   
Med Kristine Marie Dørcker (1758–1795) hadde han barna 
Johannes (1779–1841);
bankdirektør David Thrane (1780–1832) som igjen var far til Marcus Thrane;
kjøpmann Gustav Thrane (1785–1866);
Louise (1789–1878), 
fiolinist Johannes Thrane;
musiker og komponist Waldemar Thrane (1790–1828).  
I sitt andre ekteskap med Judithe Abigael Clausen (1775-1833, datter av den meget rike Paul Clausen) ble han
svigerbror til Hans Hagerup Falbe.  Ekteskapet ga  
datteren Kristine Marie (1796–1876) som ble gift med embedsmann og politiker Hans Christian Petersen,
samt Herman Thrane (1809–1881) som var sokneprest i Holt prestegjeld.
Sniffer

Sniffer er en norsk kortfilm fra 2006 regissert av Bobbie Peers. Den vant Gullpalmen for beste kortfilm i Cannes i 2006, som første norske film noen gang. Regissøren ble ved samme festival tildelt Norman McLaren Award.

Handling

Sniffer foregår i et samfunn der alle har muligheten til å fly, men det er ingen som gjør det. I stedet klamper de rundt med gravitasjonstøvler som lenker dem til bakken. Men en dag er det en mann som får nok; han løsner på bindingene og tar bokstavelig talt helt av.
Vanlig lærfly

Utseende

Et middelsstort (vingespenn 40–45 mm), brunt nattfly. Kroppen og forvingene er mer eller mindre mørkt rødlig brune. Forvingen har alle tegningene man gjerne finner i nattflyvinger – to smale mellomlinjer, mørkkantede nyre- og ringmerker, en kort, mørk lengdestrek som kalles tappmerke og en smal, hvit bølgelinje langs ytterkanten, men disse er ofte utydelige og vanskelige å skille ut. Bølgelinjen danner en hvit W midt på og har svarte, innoverrettede pileflekker i den midtre delen. Bakvingen er lsyt gråbrun, mørkere ved ytterkanten. Arten kan minne mye om busklundfly (Lacanobia thalassina), men denne har hårete øyne, noe man ser lett med en god lupe.

Levevis

Brunt lærfly kan påtreffes nesten hvor som helst på landjorda. Larvene lever på mange ulike løvtrær, busker og urter. De voksne sommerfuglene flyr i mai–juli.

Utbredelse

Den er utbredt i Europa, bortsett fra lengst i sør, og videre østover til Sibir. I Norge er den vanlig over hele landet.
EM i svømmesport 2006

Det Europeiske mestereskapet i svømmesport 2006 ble avholdt i byen Budapest i Ungarn, fra 26. juli – 6. august 2006. Det ble konkurrert i grenene svømming på langbane, stuping, synkronsvømming og svømming i åpent vann.
Beneath My Skin

Beneath My Skin er et musikkalbum med Trine Rein, utgitt i 1996. Albumet lå 22 uker på VG-lista og endte med førsteplass som beste plassering.
Sportsboken

Sportsboken fra Schibsted forlag er en årbok der de viktigste begivenheter fra sportsåret omtales. Boka har også en fyldig resultatservice. Sportsboken har kommet ut årlig i over 60 år, fra 1953. Første boka kom med utgangspunkt i vinterlekene i Oslo i 1952.
Datagrafikk

Datagrafikk er bilder framstilt eller vist på en datamaskin, det vil visuell presentasjon på en skjerm eller lignende eller skrevet ut på papir eller andre materialer av en skriver. Datagrafikk omfatter en lang rekke teknikker og uttrykk der en bruker dataprogrammer til å framstille syntetisk skapte bilder og til å integrere eller endre visuell informasjon fra den virkelige verden.
Første hovedoppgave innen datagrafikk var utviklingen av Sketchpad i 1962 av Ivan Sutherland.
Datagrafikk kan deles inn i forskjellige deler. Sanntidsrendring i 3D (som i spill), dataanimasjon, videoopptak, videorendring, redigere spesialeffekter, bilderedigering og modellering (ofte brukt ved ingeniørarbeid og medisinske hensikter). Utvikling innen datagrafikk var først motivert av akademiske hensikter med statlig støtte. Men på grunn av databaserte animasjoner og grafiske effekter innen fjernsyn og film gav mer livlige effekter enn tradisjonelle spesialeffekter og animasjonsmetoder ble det kommersielle markedet mer interessert i fagfeltet.
Datagenererte bilder blir også brukt i ulike sammenhenger innen billedkunst, i alt fra utskrifter av grafikk til for eksempel bruk av fraktaler, grafiske figurer med periodisk gjentagende mønstre.
Vinner (Norsk Rikstoto)

Vinner er et pengespill som tilbys av Norsk Rikstoto i alle trav- og galoppløp som arrangeres på norske totalisatorbaner. Spillet går ut på å tippe hvilken hest som vinner løpet. Og premien utbetales etter odds, som regnes ut etter hvor mye penger som er satt på den enkelte hest. Oddsen ganges med beløpet man satte for å finne ut hvor mye penger man for utbetalt. Spillet er langt enklere enn Duo og Trippel, men generelt gir det også lavere odds, dvs. premie enn hva som oftest forekommer i Duo og Trippel. Man kan ikke spille på hester som ikke stiller til start, og blir hesten man har spilt på strøket etter at man har levert inn spillet, tilbakebetales innsatsen. 80 % av innsatsen går til premiepotten i dette spillet.
Dongfeng (Jiamusi)

Dongfeng (kinesisk: 东风区; pinyin: Dōngfēng Qū) er et bydistrikt i byprefekturet Jiamusi i provinsen Heilongjiang i Folkerepublikken Kina.
Det har et areal på 53 km² og teller 100.000 innbyggere (2004).
Gravitasjonsslynge

Gravitasjonsslynge (engelsk gravity assist, også kalt Fly bys) er et begrep som brukes om et romfartøys utnyttelse av tyngdekraften fra de himmellegemer de passerer til akselerasjon. Formålet er å spare drivstoff og komme raskere frem til målet. Planleggingen av en slik reise gjøres ut ifra matematiske beregninger. Det er planetens masse som avgjør hvor stor tyngdekraft den har, og hva minsteavstanden blir.
En romsonde som nærmer seg en planet vil akselerere når den potensielle energien avtar. Siden den mekaniske energien er uendret, vil den kinetiske energien vokse. Etter at romsonden har passert den nærmeste avstanden til planeten, vil den falle. Den potensielle energien vokser slik at den kinetiske energien minker. Dersom planeten er stillestående vil romsondens energi etter møtet være uendret – på samme måte som med en syklist som øker farten nedover, men mister farten oppover (analogien ignorerer rulle- og luftmotstand).
Philistina arunachalensis

Utseende

En middelsstor (ca. 20 millimeter), langbeint, halvblankt olivenbrun til brunlig gullbasse med kobberaktig metallglans. Hannen har forlenget panne med et n0okså langt, oppoverkrummet horn foran og to skrått utoverrettede, butte pigger bak i pannen. Oversiden er tett og kraftig punktert, uten lyse skjell. Dekkvingene har en nokså skarp, opphøyd lengderibbe. Undersiden er kobberfarget, på sidene nokså tett hårete. Hunnen er foreløpig ukjent.

Utbredelse

Arten lever i India (Arunachal Pradesh) der den er funnet i ca. 1500 meters høyde.
Sommarlovsmorgon

Sommarlovsmorgon ("Sommerferiemorgen") er et barneprogram som sendes av Sveriges Television hver morgen i den svenske skolens sommerferie (til og med 2010 sendtes det bare mandag–fredag). Siden 2007 sendes en reprise om kvelden. I Sommarlovsmorgon sendes også andre filmer/TV-serier.
Tidligere sendtes også programmet Jullovsmorgon i juleferien (siste programmet sendtes julen 2008/2009).
Slaget ved Cassano i 1705

Slaget ved Cassano, utkjempet den 16. august 1705, var en hard kamp på den italienske krigsskueplassen i den spanske arvefølgekrigen. Begge sidene fikk påført store tap, men franskmennene sto tilbake som seierherrer.

Slaget

I 1705 prøvde arméen til Vendôme og et friskt korps fra Frankrike å knekke Victor Amadeus og hans nye østerrikske allierte og de var så langt så vellykket med at hertugen tryglet keiseren om å sende en ny, frisk armé. Eugene kommanderte denne arméen, og sto opp mot en styrke under Vendômes bror, Philippe, kalt Grand Prior. Denne mannen, en lat amatør, lot seg selv overraske av det harde angrepet til Eugene på linjen ved elven Adda. Da dagen gikk mot slutten hadde østerrikerne blitt hindret i å krysse elven, på grunn av ukuelige motet til Vendôme.

Ettervirkning

Eugene av Savoie ble skadet i slaget og forlot Italia for å bli frisk i Østerrike. Dessau ble også skadet og den prøyssiske kontingenten hans ble sterkt redusert. Den østerrikske arméen måtte trekke seg tilbake til Tirol for vinteren. Likevel hadde aktiviteten til Eugene i stor grad lettete presset på Piemonte, og gjort at Torino holdt ut, og dermed holdt den halvhjerrede hertugen av Savoie sin tro til den nye alliansen hans. Franskmennene utsatte underleggingen av Piemonte til året etter, etter ordre fra Ludvig XIV.
Derfor var det intett direkte resultat fra dette slaget. Tross i at det gikk mange liv tapt er slaget nesten gått i glemmeboka. Totalt mistet 4 000 mann livet, og minst 6 000 ble skadet. Hvor mange soldater som druknet i elven er ukjent.
Slaget ved Artemision

Bakgrunn

Den greske styrken bestod ifølge Herodot av 127 triremer fra Athen og Plataiai, 20 fra Athen og Khalkis, 40 fra Korint, 20 fra Megara, 18 fra Aigina, 12 fra Sikyon, 10 fra Sparta, 8 fra Epidauros, 7 fra Eretria, 5 fra Troezen, 2 fra Styra og 2 fra Keos. Der var også ni skip (penteconters, skip med femti årer). For å skape enhet i styrken, lot athenerne som var de dyktigste grekerne i sjøfart, Eurybiades fra Sparta lede flåten. Den greske flåten planla å møte perserne utenfor Artemision ved Euboea og hadde antagelig planlagt et slag omtrent samtidig med Thermopylene.
Dagen etter, den 11. august dersom tradisjonen av de samtidige slagene antas, seilte perserne mot den greske flåten og dannet en halvsirkel i et forsøk på å fange dem utenfor Artemision. Her arbeidet størrelsen på den persiske flåten mot dem, siden de ikke kunne manøvrere i stredet, og et uforholdsmessig antall av flåten ble ødelagt av grekerne. Fem greske skip ble tatt av den egyptiske kontingenten, mens athenske Kleinias, far til Alkibiades, på egen hånd senket et stort antall persiske skip. Men den greske flåten led også tunge tap. Ifølge Herodots nedtegnelser ble rundt halvparten av den athenske flåten ødelagt eller skadet i slik grad at de ikke kunne repareres. Det er antatt at perserne mistet flere skip enn grekerne i absolutte tall, selv om dette ikke godtas av alle forskere.

Slaget

Perserne møtte først grekerne utenfor kysten ved Thessalia, ved Afetae, nær Thermopylene, siden den athenske kommandanten Themistokles forsøkte å forsinke perserne mens øya Euboea ble evakuert. Perserne sendte 200 skip rundt sørspissen av Euboea i håp om å fange grekerne i kanalen, men en persisk avhopper advarte grekerne om denne planen. En gresk skvadron satte ut for å møte dem og perserne sendte ut noen skip for å erobre dem. De greske triremene omringet disse skipene, og selv om de var tallmessig underlegne, var de istand til å beseire dem med ved å ramme dem med baugene og erobret tretti persiske skip. Den persiske flåten trakk seg tilbake for natten, og alle de 200 skipene som seilte rundt Euboea ble ødelagt i en plutselig storm samme natt. Dagen etter ankom ytterligere 53 athenske skip, og et gresk raid ødela noen persiske speiderskip.

Etterspill

De to partene trakk seg tilbake igjen, og grekerne fikk høre om nederlaget til Leonidas I ved Thermopylene. Mismodige av sine egne tap i slaget og tilbaketrekningen av hærene på land, begynte grekerne å trekke seg tilbake fra Artemision og satte kursen sørover langs kysten til Euboea. Under tilbaketrekningen etterlot Themistokles beskjeder til de joniske kontingentene i den persiske flåten og ba dem hoppe av til sine medgrekere. Imens plyndret perserne Artemision. Athenerne under Themistokles dro til Salamis hvor deres medborgere hadde flyktet etter at Xerxes I erobret byen etter sin seier ved Thermopylene. Themistokles skulle lede flåten i slaget ved Salamis måneden etter.
Skivholme kirke

Inventar

Mariafiguren med barnet stammer fra en tidligere sidealtertavle og er datert mellom 1250 og 1300. Målt fra undersiden av hodekronen er figuren 114 cm høy og den er uthult på baksiden. Hun sitter på en benk med ansiktet vendt forover og er iført fotsid kjole med et bredt belte rundt livet. I høyre hånd har hun holdt et scepter, dette er i nyere tid erstattet av en kule med et kors på. I venstre armkrok sitter Jesusbarnet iført en fotsid drakt og han holder en bok i venstre hånd. 
Store deler av Mariafiguren har blitt reparert i nyere tid; de største endringene ble foretatt på slutten av 1800-tallet. 
Figuren har opprinnelig vært malt og i en innberetning fra 1808 beskriver presten figuren og skriver; «klæderne himmelblå».
Døpefonten av granitt er fra tiden da kirken ble oppført og har hatt en omskiftelig tilværelse. I forbindelse med et kirkeettersyn i 1803 fremgår det at kirken ikke har noen døpefont og etter all sannsynlighet var fonten plassert ute på selve kirkegården. I 1832 omtales fonten igjen.
I begynnelsen av 1890-tallet ble døpefonten hugget om og endret utseende. Det ble hugget av tre tommer fra den øverste kanten på kummen, slik at denne nå er ca. 45 cm høy.
Dåpsfatet er av messing og er fra 1893, dåpskannen er fra 1874 og utført i tinn. Kirken har også en dåpskanne av porselen av nyere dato.
Altertavlen med krusifikset er tegnet og utført av Curt E. Frandsen og ble satt opp i kirken i 1986. 
Prekestolen og himmelen er utført i ek og er antakelig laget av landsbysnekkeren Morten fra Skovby i 1600-1605.
Kirken har en presterekketavle som er omdannet fra et epitafium fra 1676 over prost Jacob Bundesen Randers død 1676 og ektefellen Inger Christiansdatter. Den lokale snekkeren H. Wørtz omarbeidet epitafiet i 1890 ved å rense og bone det og C. Andersen malte fortegnelsen over alle prester som har tjent i Skivholme og Skovby etter reformasjonen. Selve innskriften ble forgylt i 1922. Presterekketavlen er hengt opp på sydveggen i tårnrommet. 
Kirkeskipet er en kopi av tremastskonnerten  «Fulton» og kom til kirken i 1997. Den er bygget og gitt av Leo Holsting fra  Aarhus. Under byggingen av skipet er det benyttet flere forskjellige trematerialer; ek, furu og mahogni samt epletre fra hagen som tilhører Skivholme prestegård. Under en luke bak byssa er det plassert en messingbeholder hvor skipspapirene blir oppbevart.
Skipet er 184 cm langt og har en høyde på 94 cm.
Skivholme kirke har to orgeler, det ene står i tårnrommet. Det ble bygget av A.C. Zachariassen fra Århus i 1924 og har en fasade tegnet av Erik Jensen.
Kirkens nyeste orgel er fra 1978 og er bygget av Gunnar Fabricius Husted med fasade tegnet av Arne Karlsen. Orgelet har syv stemmer, en manual og pedal.

Kalkmaleriene

Skivholme kirke har kalkmalerier fra minst tre perioder; 1100-1200-tallet, fra siste del av 1400-tallet og fra 1503.
De ble avdekket og restaurert første gang av Julius Magnus-Petersen i 1896–99 etter initiativ av Nationalmuseet.
De eldste kalkmaleriene er på nordveggen i koret og på overveggen i skipets østfag, de som er fra 1400-tallet befinner seg i skipets østfag. Maleriene fra 1503 finner man i alle hvelv og i tårnrommet.
Athlone kraftverk

Athlone kraftverk er et kombinasjonssyklus varmekraftverk ved storbyen Cape Town i provinsen Western Cape, Sør-Afrika. Det har en installert produksjonskapasitet på 57 MW fordelt på én blokk, med gassturbiner. Brenseltypen er dieselolje. Operatør er det lokale energiselskapet Cape Town Electricity. 
Opprinnelig var Athlone et 6-turbiners kullkraftverk på 180 MW fra 1962 som stod på et litt annet sted, men ble nedlagt i 2003 og skal rives. Utbyggingen av et oljekraftverk like ved skjedde omkring 1970–1972.
Teknologien er hovedsakelig levert av Brush. Det eksisterer planer om å konvertere deler av anlegget til forbrenning av biogass.
Anzac Cove

Anzac Cove (tyrkisk: Anzak Koyu) er en liten vik på Gallipoli-halvøya i Tyrkia, kjent som det første stedet der australske og newzealandske ANZAC-styrker gikk i land under første verdenskrig 25. april 1915. Viken er kun 600 meter lang, omsluttet av høyden Ari Burnu i nord og Little Ari Burnu, kjent som Hell Spit, i syd. Etter landsettingen ved Anzac Cove ble viken brukt som brohode for australske og newzealandske styrker i slaget ved Gallipoli.
Megasticus

Utseende

En gasnke stor, kraftig, blank, rødbrun trebukk. Hode, pronotum og dekkvingenes rot er kledt med gulaktig bestøvning. Antennene er tynne, kortere enn kroppen. Hodet er fremstrakt, noe snuteformet forlenget, med små men utstående fasettøyne. Pronotum er avrundet sekskantet, bredere bak enn foran, på ryggen med fire runde knøler. Dekkvingene er nesten jevnbrede, med to små tenner i spissen. Beina er middels lange, tynne.

Utbredelse

Artene er endemiske for Madagaskar.
Botngård

Næringsliv og fritid

Botngård er handelssenter for Bjugn kommune og har flere senter og dagligvarebutikker som Coop Extra, Kiwi og REMA 1000, i tillegg til bank, apotek, hotell, frisører, kafeer og spisesteder. Bjugn kommune har i tillegg mange fritidsboliger og det er mye handel også i helgene. 
Bondens marked, der det selges lokalproduserte matvarer, arrangeres jevnlig i Botngård. 
Det er flere bedrifter med kontorer i Botngård, blant annet Fosenkraft, Rambøll og Fosenhus.
Fosenhallen er en innendørs skøytebane med muligheter for lengdeløp på skøyter, ishockey, kunstløp, curling og en 7-er fotballbane. Det finnes også lag for håndball, skyting og ski.
Botngård skole og Fosen videregående skole ligger i Botngård.

Historie

Botngård som tettsted og administrasjonssenter skriver seg fra kommunereformen i 1964 der kommunene Jøssund, Nes, Bjugn og nordlige deler av Stjørna ble slått sammen til Bjugn kommune.
Prosopocoilus (Psalidoremus) inclinatus

Utseende

En middelsstor til stor (hannene 26-75 millimeter), avlang, matt brun til svart hjortebille. Store hanner har kraftige, lange kjever som er vinklet i midten og har 5-6 tenner i den ytre delen, hos mindre hanner er kjevene sigd- eller knivformede, gjerne sagtakkede på innersiden. Hodet har ikke noen påfallende kjøler eller knøler, pannen foran er bredt, U-formet innbuktet med et nokså stort, rundet framspring i midten. Antennene har en fire-leddet vifte. Pronotum er betydelig bredere enn langt, rektangulært med noe framskutte forhjørner. Hunnen er mindre, bredere og blankere enn hannen, uten forstørrede kjever. Hodet er grovt og kraftig punktert.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er utbredt i Korea, det nordlige Kina og Japan.